钦定古今图书集成/明伦汇编/闺媛典/第214卷 > 李氏女
## 钦定古今图书集成/明伦汇编/闺媛典/第214卷 > 李氏女

按《明外史列女传》：“李氏女，寿昌人。年十三，受翁应兆
聘。应兆暴死，女尽取备嫁衣饰焚之，以身赴火，为父
母救止。乃赴翁家，哀告兆父母，乞为立嗣，复乞一小
楼，设夫位，坐卧于旁，奠食相对，非姑不接面。舅亡家
落，忍饥纺绩以养姑。未几，姑亦亡。邻火大起，夜半达
旦，延百馀家。邻妇趋上楼，劝之避，妇曰：‘此正我授命
之秋也’。”抱夫木主待焚。须臾，四面皆烬，小楼独存。